Es reactiven els serveis de Recollida d'Estris, Ecoparc i Ecomòbil
07 de maig de 2020

L'Ajuntament de l'Eliana ha informat hui que els serveis de Recollida d'Estris, Ecoparc i Ecomòbil es reactivaran aquest mes de maig després de l'aturada provocada per la pandèmia del Covid-19.

Per a la Recollida domiciliària d'Estris s'ha tornat a posar a la disposició dels veïns el telèfon per a la recepció d'avisos, a partir d'aquest divendres 8, encara que la prestació del servei arrancarà de nou a partir de dimarts 12 a la nit. Recordem que el telèfon de l'empresa concessionària és el 900 100 310 i 96 276 36 35, per a contactar amb l'Ajuntament poden fer-lo a través del telèfon 96 275 80 30 marcant les extensions #331 i #332. Com era habitual, la recepció d'avisos es podrà realitzar fins a les 13 hores del dia anterior a la recollida i els dies de recollida es mantindran els dimarts, dimecres i divendres.

Per la seua part de l'Ecoparc del Consorci València Interior, situat en de la Pobla de Vallbona, manté el seu servei actiu en horari habitual de dilluns a dissabte de 8 a 20 hores. Finalment l’Ecomòbil, situat al junt al mercat, tindrà servei actiu en la localitat els dies 21, 22 i 23 de maig. El calendari anual està disponible en el la web del CVI.

D'altra banda, s'informa la població que la tapa dels contenidors de residus urbà barrejat, marrons o verds segons la zona, hauran de romandre tancades de nou després de cada ús.